15.5.2023
RO
Jurnalul Oficial al Uniunii Europene
C 173/27
Acțiune introdusă la 21 martie 2023 – Comisia Europeană/Republica Malta (Cauza C-181/23) (2023/C 173/37) Limba de procedură: engleza Părțile Reclamantă: Comisia Europeană (reprezentanți: C. Ladenburger, E. Montaguti, J. Tomkin, agenți) Pârâtă: Republica Malta
Reclamanta solicită Curții: — constatarea faptului că, prin înființarea și aplicarea unui program instituționalizat, precum „Maltese Citizenship by Naturalisation for Exceptional Services by Direct Investment” (Cetățenia malteză prin naturalizare pentru servicii excepționale prin investiții directe), în temeiul articolului 10 alineatul (9) din Maltese Citizenship Act (Legea privind cetățenia malteză), astfel cum a fost modificată prin Maltese Citizenship (Amendment No. 2) Act, 2020 (Legea din anul 2020 privind amendamentul nr.
2 la Legea privind cetățenia malteză) și prin Granting of citizenship for Exceptional Services Regulations, 2020 (Regulamentul din anul 2020 privind acordarea cetățeniei pentru servicii excepționale), care oferă naturalizarea în lipsa unei legături reale a solicitanților cu țara, în schimbul unor plăți sau al unor investiții predeterminate, Republica Malta nu și-a îndeplinit obligațiile care îi revin în temeiul articolului 20 TFUE și al articolului 4 alineatul (3) TUE; — obligarea Republicii Malta la plata cheltuielilor de judecată.
Motivele și principalele argumente În urma unei modificări a Maltese Citizenship Act (Legea privind cetățenia malteză) în noiembrie 2013, Malta a introdus în anul 2014 primul său program de dobândire a cetățeniei prin investiții.
Sistemul din anul 2014 a fost înlocuit ulterior, în anul 2020, cu programul intitulat „Maltese Citizenship by Naturalisation for Exceptional Services by Direct Investment” (Cetățenia malteză prin naturalizare pentru servicii excepționale prin investiții directe).
Noul sistem a fost instituit prin Maltese Citizenship (Amendment No. 2) Act, 2020 (Legea din anul 2020 privind amendamentul nr.
2 la Legea malteză privind cetățenia) din 2020 și prin Granting of citizenship for Exceptional Services Regulations, 2020 (Regulamentul din anul 2020 privind acordarea cetățeniei pentru servicii excepționale).
Dreptul Uniunii se opune unor programe naționale de dobândire a cetățeniei care permit acordarea sistematică a cetățeniei unui stat membru în schimbul unor plăți sau al unor investiții prestabilite, fără cerința unei legături efective între stat și persoanele în cauză.
Comisia consideră că programul din 2020 privind cetățenia malteză prin naturalizare pentru servicii excepționale prin investiții directe este un astfel de program nelegal de dobândire a cetățeniei prin investiții.
Prin înființarea și menținerea unui asemenea program, Malta compromite și subminează esența și integritatea cetățeniei Uniunii, încălcând astfel articolul 20 TFUE și principiul cooperării loiale consacrat la articolul 4 alineatul (3) TUE.
Acțiune introdusă la 24 martie 2023 – Comisia Europeană/Republica Portugheză (Cauza C-191/23) (2023/C 173/38) Limba de procedură: portugheza Părțile Reclamantă: Comisia Europeană (reprezentanți: C. Hermes și L. Santiago de Albuquerque, agenți) Pârâtă: Republica Portugheză